KIRJALLINEN KYSYMYS E-2646/99 esittäjä(t): Reinhold Messner (Verts/ALE) komissiolle. Valtateiden E78 ja E45 yhdistäminen Val del Cerfonessa.



Virallinen lehti nro 330 E , 21/11/2000 s. 0034 - 0035



KIRJALLINEN KYSYMYS E-2646/99 esittäjä(t): Reinhold Messner (Verts/ALE) komissiolle (12. tammikuuta 2000) Aihe: Valtateiden E78 ja E45 yhdistäminen Val del Cerfonessa Italian autonomisen tielaitoksen (ANAS) Toscanan tiepiiristä vastaava paikallinen osasto aikoo yhdistää nelikaistaisella tiellä valtatie E78:n (Grosseto-Fano) valtatie E45:een (Cesena-Orte). Tie pitäisi rakentaa Le Villen (Monterchi, Arezzo) ja Selci Laman (San Giustino, Perugia) välille. Alustavien tutkimusten yhteydessä (tutkimusten lopullinen versio: 5.2.1999) tehtiin ympäristövaikutusten arviointi (YVA), jossa tarkasteltiin kolmea erilaista reittivaihtoehtoa. Yksi reitti kulki Sovara-joen laaksossa ja kaksi muuta Cerfone-joen laaksossa. Ympäristövaikutusten arvioinnissa käytettiin muuttujina maaperän käyttöä, fyysistä järjestelmää, luonnonjärjestelmää, kasvilajistoa ja kasvillisuutta, hankkeen maisemavaikutuksia ja lopuksi meluhaittoja. Alueen eläinlajistoa, ilman laatua, ilmastoa, aineellista omaisuutta, kulttuuriperintöä ja näiden tekijöiden yhteisvaikutusta ei mitenkään otettu huomioon arvioinnissa. Tämä rikkoo selvästi direktiivin 85/337/ETY(1) 3 artiklaa sellaisena, kuin se on muutettuna direktiivillä 97/11/EY(2). Tämä on erityisen vakavaa, koska Cerfonen laaksossa on yksi maailman historian arvokkaimmista taideteoksista, nimittäin Piero della Francescan Madonna del Parto, ja koko sillä alueella, jonka halki valtatie E78:n pitäisi kulkea, on merkittäviä taideteoksia ja historiallisia muistomerkkejä, jotka liittyvät mainittuun taideteokseen. Hankkeessa mukana olevat kunnat riitelevät reitin valinnasta. Eikö komission mielestä olisi välttämätöntä tehdä ympäristövaikutusten arviointi uudelleen niin, että siinä otetaan huomioon aineellinen omaisuus ja kulttuuriperintö sekä näiden tekijöiden yhteisvaikutus niin, kuin yhteisön direktiiveissä säädetään? (1) EYVL L 175, 5.7.1985, s. 40. (2) EYVL L 73, 14.3.1997, s. 5. Margot Wallströmin komission puolesta antama vastaus (22. helmikuuta 2000) Komission mielestä parlamentin jäsenen antamista tiedoista ei käy selvästi ilmi, että kyseessä olevan nelikaistaisen tiehankkeen ympäristövaikutusten arvioinnista puuttuviksi väitetyt tekijät olisivat olleet tunnistettavissa tiettyjen julkisten ja yksityisten hankkeiden ympäristövaikutusten arvioinnista 27. kesäkuuta 1985 annetun neuvoston direktiivin 85/337/ETY 3 artiklan mukaisesti ja että ne näin ollen olisivat arvioinnin kannalta merkityksellisiä. Lisäksi kyseinen tiehanke ei ole selvästi tunnistettavissa. Parlamentin jäsenen mukaan hanke yhdistäisi valtatiet nro 45 (Cesena-Orte) ja nro 78 (Grosseto-Fano). Näyttää kuitenkin siltä, että jälkimmäistä valtatietä ei ole olemassa, ja parlamentin jäsenen antamien erilaisten yksityiskohtaisten tietojen perusteella kyseessä näyttäisi olevan kansallisella tiellä nro 45 (S 45 Cesena-Orte) sijaitsevan S.Giustinon (Perugia) ja alueiden välisellä tiellä nro 73 (S 73, joka yhdistää kansallisen tien Siena-Bettolle S 326 San Sepolcroon) sijaitsevan Le Villen (Arezzo) yhdistävä tiehanke. Koska komissio ei ole tietoinen parlamentin jäsenen kuvailemasta tilanteesta, se ryhtyy tarvittaviin toimiin saadakseen yksityiskohtaista tietoa asiasta ja varmistaakseen, että asiaan liittyvää yhteisön lainsäädäntöä noudatetaan.